Diari Oficial de la Generalitat Valenciana


Sumari del DOGV 3970, del 30-03-2001 (2001/2883)

Informació pública de la convocatòria dels Premis Fernando Albi 2000.
---------------------------------------------------------------------

### Dades del document

Número de DOGV
:   3970

Data del DOGV
:   30-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2883


Data del document
:   03-01-2001

Organisme emissor
:   Diputacio Provincial d'Alacant

Tipus de document
:   Anunci

Descriptors 

:   * administració local
    * premi cultural
    * distinció honorífica

Informació pública de la convocatòria dels Premis Fernando Albi 2000. [2001/F2883]
  
Acord plenari de 9 de novembre de 2000, de la Diputació Provincial d'Alacant, pel qual es convoquen els Premis Fernando Albi 2000.
  
La Diputació Provincial d'Alacant convoca els Premis Fernando Albi, de l'any 2000, en la seua doble extensió, nacional i internacional, per a treballs o estudis jurídics relatius a l'administració local. Els premis esmentats es convoquen d'acord amb les bases següents:
  
Bases de la convocatòria dels Premis Fernando Albi. Anualitat 2000
  
Primera
  
Aquesta convocatòria dels Premis Fernando Albi comprén els següents:
  
- Un premi de set-centes cinquanta mil pessetes (750.000 PTA), al qual podran concórrer qualssevol persones físiques espanyoles.
  
- Un premi de set-centes cinquanta mil pessetes (750.000 PTA), al qual podrà concórrer qualsevol persona física de les distintes nacionalitats iberoamericanes, i una ajuda per a despeses de viatge de cent cinquanta mil pessetes (150.000 PTA).
  
Segona
  
Els treballs a presentar, que hauran de ser originals i inèdits, versaran sobre qualsevol tema referent a l'administració local. Hauran de tenir una extensió mínima de cent folis, i es presentaran en doble exemplar, escrits a doble espai, en llengua castellana i per una sola cara.
  
Els autors iberoamericans referiran el seu treball a l'administració local del seu corresponent país.
  
Tercera
  
Els treballs, que no hauran de ser firmats ni portar cap inscripció o senyal, es presentaran amb un lema o títol.
  
En sobre a banda i tancat es constatarà en l'exterior aquest tema o títol, amb alguna de les següents expressions, segons pertoque: Premi Fernando Albi-Diputació d'Alacant o Premi Fernando Albi-Diputació d'Alacant Extensió Iberoamericana. En l'interior del sobre s'inclourà l'expressió del nom i els cognoms de l'autor, la nacionalitat, el domicili i el telèfon.
  
Quarta
  
El termini de presentació de treballs acaba el dia 30 de maig de 2001 i s'hauran de remetre a la Diputació Provincial d'Alacant, Departament de Serveis Jurídics, avinguda de l'Estació, 6, codi postal 03266, Alacant. Es consideraran inclosos dins del termini expressat els treballs remesos per correu que presenten el mata-segells d'origen amb la data indicada o anterior.
  
Es donarà a la convocatòria la major difusió possible, tant a nivell nacional com als països iberoamericans, a les ambaixades dels quals a Espanya es farà arribar tota la informació necessària.
  
Cinquena
  
El jurat que haurà de discernir sobre l'atorgament dels premis serà únic i el presidirà el president de la diputació provincial, el qual nomenarà cinc vocals entre persones de reconegut prestigi en l'àmbit del dret públic.
  
El jurat es constituirà vàlidament amb l'assistència del president i tres vocals, un dels quals actuarà de secretari.
  
La resolució del jurat serà inapel·lable, i podrà declarar deserts els premis, que no s'acumularan en tal cas a futures convocatòries.
  
Sisena
  
El jurat elevarà les seues resolucions a la Presidència de la diputació provincial amb antelació suficient perquè els premis es puguen lliurar abans del mes de juliol de 2001. A l'acte de lliurament dels premis hauran d'assistir els premiats, excepte en cas de força major.
  
Setena
  
La Diputació Provincial d'Alacant no adquireix la propietat dels treballs premiats, que seguirà corresponent als seus autors. No obstant, procurarà el que siga necessari, si així ho insten els interessats, per a aconseguir la publicació per editorials o en revistes especialitzades.
  
Vuitena
  
Els treballs presentats i no premiats podran ser retirats pels seus autors o persones autoritzades com cal, en el termini d'un mes a comptar des de la data de lliurament del premi.
  
Novena
  
La presentació de treballs a aquests premis implica l'acceptació pels concursants d'aquestes bases i de totes les decisions que adopte el jurat per a interpretar-les o aplicar-les.